## Odluka o izmjenama i dopunama Odluke o javnoj objavi bonitetnih zahtjeva kreditnih institucija

### NN 118/2011 (19.10.2011.), Odluka o izmjenama i dopunama Odluke o javnoj objavi bonitetnih zahtjeva kreditnih institucija

HRVATSKA NARODNA BANKA

2301

Na temelju članka 178. stavka 3. Zakona o kreditnim institucijama (»Narodne novine«, br. 117/2008., 74/2009. i 153/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O JAVNOJ OBJAVI BONITETNIH ZAHTJEVA KREDITNIH INSTITUCIJA

Članak 1.

U Odluci o javnoj objavi bonitetnih zahtjeva kreditnih institucija (»Narodne novine«, br. 1/2009., 75/2009. i 2/2010.), u članku 1. stavku 2. riječi », osim na institucije za elektronički novac« brišu se.

Članak 2.

Članak 2. mijenja se i glasi:

»Kreditna institucija dužna je donijeti interni akt kojim pobliže uređuje:

1) kriterije za ispunjavanje zahtjeva o javnom objavljivanju informacija, uključujući kriterije za utvrđivanje materijalno značajnih informacija i povjerljivih informacija

2) procjenu prikladnosti objavljenih informacija, uključujući provjeru njihove valjanosti i učestalosti objavljivanja te

3) procjenu prikazuju li njezine javno objavljene informacije cjelovit profil rizičnosti kreditne institucije sudionicima na tržištu.«

Članak 3.

U članku 5. stavku 3. riječ »zahtijevati« zamjenjuje se riječju »naložiti«.

Članak 4.

U članku 7. stavku 4. riječ »promjene« zamjenjuje se riječju »promijene«.

Članak 5.

U članku 8. dodaje se novi stavak 6., koji glasi:

»(6) Ako kreditna institucija procijeni da informacije iz poglavlja II. i III. ove Odluke sudionicima na tržištu ne prikazuju cjelovit profil rizičnosti kreditne institucije, kreditna institucija dužna je javno objaviti dodatne potrebne informacije. Iznimno, kreditna institucija nije dužna objaviti dodatne informacije ako informacija nije materijalno značajna ili ako je riječ o povjerljivim informacijama.«

Članak 6.

U članku 10. stavak 2. mijenja se i glasi:

»(2) Osim objave iz stavka 1. ovog članka, kreditna institucija dužna je dodatno objaviti kvantitativne informacije o jamstvenom kapitalu i kapitalnim zahtjevima iz članaka 13. i 14. ove Odluke te IRB pristupu i tehnikama smanjenja kreditnog rizika iz članaka 24. i 25. ove Odluke sa stanjem na dan 30. lipnja, i to najkasnije do 30. rujna tekuće godine.«

Članak 7.

U članku 13. iza riječi »je« dodaju se riječi »u skladu s Odlukom o jamstvenom kapitalu kreditnih institucija«.

U stavku 3. točka 3. briše se.

Točka 4. postaje točka 3., a točka 5. postaje točkom 4.

Članak 8.

U članku 14. dodaje se novi stavak 6., koji glasi:

»(6) Kapitalni zahtjev za specifični kamatni rizik sekuritizacijskih pozicija iz stavka 3. točke 3. ovog članka kreditna institucija dužna je zasebno objaviti.«

Članak 9.

U članku 16. stavku 1. iza riječi »razrjeđivačkom riziku« dodaju se riječi »u skladu s glavom II. Odluke o adekvatnosti jamstvenoga kapitala kreditnih institucija«.

Članak 10.

Članak 19. mijenja se i glasi:

»(1) Kreditna institucija koja izračunava kapitalne zahtjeve za tržišne rizike primjenom internih modela na način iz dijela 6.3.3. i dijela 7. glave III. Odluke o adekvatnosti jamstvenoga kapitala kreditnih institucija dužna je objaviti kvalitativne i kvantitativne informacije.

(2) Kvalitativne informacije u vezi s primjenom internih modela za izračun kapitalnih zahtjeva za tržišne rizike jesu:

1) za svaki portfelj:

– postavke korištenih internih modela

– za kapitalne zahtjeve iz članka 578. stavaka 6. i 23. Odluke o adekvatnosti jamstvenoga kapitala kreditnih institucija zasebno, korištene metodologije i rizici izmjereni primjenom internog modela, uključujući opis pristupa koji je kreditna institucija primijenila za utvrđivanje razdoblja likvidnosti, metodologije koje je kreditna institucija primjenjivala za postizanje procjene kapitala koja je u skladu sa zahtijevanim standardom stabilnosti te pristupi koji su primijenjeni u vrednovanju internog modela

– opis testiranja otpornosti na stres primijenjenog na portfelj i

– opis programa retroaktivnog testiranja i procesa provjere točnosti i dosljednosti internih modela i procesa modeliranja

2) opseg primjene internog modela za koji je prethodno odobrenje dala Hrvatska narodna banka i

3) opis metoda vrednovanja pozicija u knjizi trgovanja u skladu sa zahtjevima iz dijela 2.3. glave III. Odluke o adekvatnosti jamstvenoga kapitala kreditnih institucija.

(3) Kvantitativne informacije u vezi s primjenom internih modela za izračun kapitalnih zahtjeva za tržišne rizike jesu:

1) najviši, najniži i srednji iznos tijekom izvještajnog razdoblja te stanje na kraju izvještajnog razdoblja za:

– dnevnu rizičnost vrijednosti (engl. value at risk, VaR)

– rizičnost vrijednosti za stres (engl. stressed value at risk, VaR) te

– kapitalne zahtjeve u skladu s člankom 578. stavcima 6. i 23. Odluke o adekvatnosti jamstvenoga kapitala kreditnih institucija zasebno

2) iznos kapitalnog zahtjeva u skladu s člankom 578. stavcima 6. i 23. Odluke o adekvatnosti jamstvenoga kapitala kreditnih institucija zasebno, zajedno s ponderiranim prosječnim razdobljem likvidnosti za svaki obuhvaćeni portfelj i

3) za svaki radni dan usporedba iznosa dnevne rizičnosti vrijednosti na kraju dana s promjenama vrijednosti portfelja do kraja sljedećega radnog dana te, na osnovi programa retroaktivnog testiranja, analiza svih znatnijih prekoračenja tijekom izvještajnog razdoblja.«

Članak 11.

U članku 21. stavku 1. iza riječi »banke« dodaju se riječi »u skladu s glavom II. Odluke o adekvatnosti jamstvenoga kapitala kreditnih institucija«.

Članak 12.

U članku 22. u uvodnoj rečenici iza riječi »banke« dodaju se riječi »u skladu s Odlukom o upravljanju kamatnim rizikom u knjizi banke«.

Članak 13.

Članak 23. mijenja se i glasi:

»(1) Kreditna institucija koja izračunava iznose izloženosti ponderirane kreditnim rizikom u skladu s dijelom 5. glave II. Odluke o adekvatnosti jamstvenoga kapitala kreditnih institucija dužna je objaviti kvalitativne i kvantitativne informacije u vezi sa sekuritizacijom.

(2) Kreditna institucija dužna je informacije u vezi sa sekuritizacijom objaviti zasebno za knjigu trgovanja i knjigu banke, ako je takva podjela relevantna.

(3) Kvalitativne informacije u vezi sa sekuritizacijom jesu:

1) opis ciljeva zbog kojih je kreditna institucija provodila sekuritizaciju

2) priroda drugih rizika, uključujući rizik likvidnosti povezan sa sekuritiziranom imovinom

3) vrste rizika, u smislu nadređenosti odnosnih sekuritizacijskih pozicija te u smislu odnosne imovine tih sekuritizacijskih pozicija preuzetih i zadržanih obavljanjem resekuritizacijske aktivnosti

4) različite uloge koje je kreditna institucija imala u sekuritizacijskom procesu

5) naznaka opsega sudjelovanja kreditne institucije u svakoj od uloga koje je imala u sekuritizacijskom procesu

6) opis uspostavljenih procesa za praćenje promjena u kreditnom i tržišnom riziku sekuritizacijskih izloženosti, uključujući i način na koji kretanje odnosne imovine utječe na sekuritizacijske izloženosti te opis kako se ti procesi razlikuju za resekuritizacijske izloženosti

7) opis politike kreditne institucije koja uređuje upotrebu zaštite od rizika i nematerijalne kreditne zaštite za umanjenje rizika zadržanih sekuritizacijskih i resekuritizacijskih izloženosti, uključujući utvrđivanje materijalno značajnih drugih ugovornih strana u zaštiti od rizika prema određenoj vrsti izloženosti riziku

8) pristupi koje kreditna institucija primjenjuje za potrebe izračuna iznosa izloženosti ponderiranoga rizikom koji se odnose na sekuritizacijske aktivnosti, uključujući vrste sekuritizacijskih izloženosti za koje se svaki pristup upotrebljava

9) vrste sekuritizacijskih subjekata za posebnu namjenu (u nastavku teksta: SSPN) kojima se kreditna institucija, kao sponzor, koristi za sekuritizaciju izloženosti trećih strana, uključujući naznake ima li, u kojem obliku i u kojem opsegu kreditna institucija izloženosti prema tim SSPN-ovima, zasebno za bilančne i izvanbilančne izloženosti, kao i popis subjekata kojima upravlja ili koje savjetuje kreditna institucija te koji ulažu ili u sekuritizacijske pozicije koje je kreditna institucija sekuritizirala ili u SSPN-ove kojima je kreditna institucija sponzor

10) sažetak računovodstvenih politika kojima se kreditna institucija koristi za sekuritizacijske aktivnosti uključujući sljedeće:

– tretiraju li se transakcije kao prodaja ili financiranje

– priznavanje dobiti od prodaje

– metode, ključne pretpostavke i ulazne podatke za vrednovanje sekuritizacijskih pozicija kao i promjene u odnosu na prethodno razdoblje

– tretman sintetske sekuritizacije ako nije pokrivena drugim računovodstvenim politikama

– način vrednovanja imovine koja će se sekuritizirati i naznaka evidentira li se ta imovina u knjizi banke ili u knjizi trgovanja kreditne institucije te

– politike za priznavanje obveza u bilanci za ugovorne odredbe u skladu s kojima bi kreditna institucija bila dužna pružiti financijsku potporu za sekuritiziranu imovinu

11) nazivi VIPKR kojima se kreditna institucija koristila za sekuritizaciju i vrste izloženosti za koje je korišten pojedinačni VIPKR

12) ako je primjenjivo, opis pristupa interne procjene za pozicije u programima ABCP definiranog u dijelu 5.5.3. glave II. Odluke o adekvatnosti jamstvenoga kapitala kreditnih institucija uključujući:

– strukturu procesa interne procjene i odnos između interne procjene i vanjskih rejtinga

– korištenje interne procjene, osim za potrebe alokacije kapitala

– kontrolne mehanizme za proces interne procjene, uključujući opis neovisnosti, odgovornosti te preispitivanja procesa interne procjene

– vrste izloženosti na koje se primjenjuje proces interne procjene te

– faktore stresa koji se koriste za utvrđivanje razine kreditnog poboljšanja, prema vrsti izloženosti

13) pojašnjenje znatnih promjena kvantitativnih informacija iz stavka 4. ovog članka od posljednjega izvještajnog razdoblja.

(4) Kvantitativne informacije u vezi sa sekuritizacijom jesu:

1) zasebno za knjigu trgovanja i knjigu banke, sljedeće informacije razvrstane prema vrstama izloženosti:

– ukupan preostali iznos izloženosti koji je kreditna institucija sekuritizirala, zasebno za tradicionalnu i sintetsku sekuritizaciju te sekuritizaciju s obzirom na koju kreditna institucija djeluje samo kao sponzor

– ukupan iznos bilančnih sekuritizacijskih pozicija, zadržanih ili kupljenih, te izvanbilančnih sekuritizacijskih izloženosti

– ukupan iznos imovine koja će se sekuritizirati

– za sekuritizirane izloženosti koje podliježu odredbi o prijevremenoj isplati: ukupan iznos iskorištenih izloženosti, koje se pripisuju zasebno udjelu inicijatora odnosno udjelu ulagača; ukupan iznos kapitalnih zahtjeva kreditne institucije na osnovi udjela inicijatora; ukupan iznos kapitalnih zahtjeva kreditne institucije na osnovi udjela ulagača u iskorištenim iznosima i neiskorištenim kreditnim linijama

– iznos sekuritizacijskih pozicija koje čine odbitnu stavku pri izračunu jamstvenoga kapitala ili na koje se primjenjuje ponder rizika 1250%

– sažeti prikaz sekuritizacijskih aktivnosti u tekućem izvještajnom razdoblju, uključujući iznos sekuritiziranih izloženosti te iznos priznate dobiti ili gubitka od prodaje

2) zasebno za knjigu trgovanja i knjigu banke:

– ukupan iznos zadržanih ili kupljenih sekuritizacijskih pozicija te povezanih kapitalnih zahtjeva, raščlanjen na sekuritizacijske i resekuritizacijske izloženosti, te nadalje raščlanjen na prikladan broj razreda primijenjenih pondera rizika ili kapitalnih zahtjeva, za svaki od pristupa primijenjenih za izračun kapitalnih zahtjeva

– ukupan iznos zadržanih ili kupljenih resekuritizacijskih izloženosti, raščlanjen s obzirom na izloženost prije i nakon zaštite od rizika ili osiguranja te izloženost prema pružatelju nematerijalne kreditne zaštite, raščlanjen s obzirom na kategorije kreditne sposobnosti pružatelja nematerijalne kreditne zaštite ili naziv pružatelja nematerijalne kreditne zaštite

3) za knjigu banke i u vezi s izloženostima koje je sekuritizirala kreditna institucija:

– iznos sekuritizirane imovine kod koje je izvršeno umanjenje (ispravak) vrijednosti ili koja je dospjela nenaplaćena, razvrstan prema vrstama izloženosti te

– iznos gubitaka koje je kreditna institucija priznala u tekućem izvještajnom razdoblju, razvrstan prema vrstama izloženosti

4) za knjigu trgovanja, ukupan preostali iznos izloženosti koji je sekuritizirala kreditna institucija i koji podliježe izračunu kapitalnih zahtjeva za tržišne rizike, podijeljen prema vrsti sekuritizacije (tradicionalnoj ili sintetskoj) i prema vrstama izloženosti.«

Članak 14.

U članku 24. stavku 1. iza riječi »je« dodaju se riječi »u skladu s glavom II. poglavljem 3. Odluke o adekvatnosti jamstvenoga kapitala kreditnih institucija«.

Članak 15.

U članku 25. stavku 1. iza riječi »je« dodaju se riječi »u skladu s glavom II. poglavljem 4. Odluke o adekvatnosti jamstvenoga kapitala kreditnih institucija«.

Članak 16.

U cijelom tekstu Odluke riječ »rezervacija« u određenom broju i padežu zamjenjuje se riječju »rezerviranje« u odgovarajućem broju i padežu.

Članak 17.

Ova se Odluka objavljuje u »Narodnim novinama« i stupa na snagu 30. lipnja 2012.

O. br. 283-020/10-11/ŽR

Zagreb, 7. listopada 2011.

Guverner
Hrvatske narodne banke
dr. sc. Željko Rohatinski, v. r.

Odluka, NN 118/2011-2301